Številka: 3314-4/2011/117

Datum: 06. 04. 2021

# Zadeva: Zapisnik 46. seje sveta za promocijo kmetijskih in živilskih proizvodov

Datum seje: 30. 3. 2021

Kraj sestanka: spletna seja preko webex aplikacije

Prisotni člani sveta: Alenka Marjetič Žnider, mag. Anita Jakuš, Ana Le Marechal, Anka Lipušček Miklavič, Petra Skok, Jožica Župec, Anton Jagodic

Upravičeno odsotni: Danilo Potokar

Prisotni ostali MKGP: minister dr. Jože Podgoršek, državni sekretar Aleš Irgolič, Janja Kokolj Prošek, Andreja Komel, mag. Štefi Videčnik, Adrijana Bezeljak, Robert Pirkovič

Ostali prisotni: Barbara Rupnik - SO za mleko, Ana Ahčin - SO za meso, dr. Vesna Miličič - SO za sadje, Rok Činkole – Media Publikum

Dnevni red seje:

1. Pregled sklepčnosti
2. Izvolitev predsednika in podpredsednika sveta
3. Potrditev predlaganega dnevnega reda
4. Pregled sklepov 44. in 45. seje Sveta za promocijo
5. Stanje na področju izvajanja promocije sektorja sadja in predvidene aktivnosti
6. Stanje priprav na promocijo sektorja mesa
7. Stanje priprav na promocijo sektorja mleka
8. Informacija o višini zbranih sredstev v sektorju sadja, mesa in mleka
9. Stanje izvajanja splošne promocijske kampanje za EKO in izbrano kakovost
10. Informacija o začetku delovanja nove aplikacije EZPP (evidenca zavezancev plačila prispevka)
11. Informacija o začetku delovanja Evidence shem kakovosti
12. Prošnja za podatke o številu proizvajalcev, ki se bodo v posameznih sektorjih na novo certificirali za IK
13. Razno

AD1 Pregled sklepčnosti

Minister je uvodoma ugotovil, da je svet sklepčen in lahko začne sejo.

AD2 Izvolitev predsednika in podpredsednika sveta

Minister je pozval člane, da predlagajo kandidate za mesto predsednika/ce sveta, ki bo to funkcijo opravljal/a do konca tega 5-letnega mandata, to je do 30. junija letos, ko vsem članom sveta poteče mandat. Pri tem je povedal, da bodo institucije kmalu po seji sveta pozvane, da predlagajo imena za člane sveta v nov 5-letni mandat.

Na predlog g. Jagodica je svet soglasno izglasoval go. Alenko Marjetič Žnider za predsednico sveta za promocijo. Minister je čestital novi predsednici za izvolitev in ji predal vodenje seje. Predsednica se je zahvalila za izkazano zaupanje članov. Za svojega namestnika je imenovala g. Jagodica, ki se je s predlogom strinjal.

AD3 Potrditev predlaganega dnevnega reda

Svet je potrdil predlagani dnevni red. Ga. Videčnik je predstavila predlog popravkov poslovnika Sveta. Ga. Jakuš je mnenja, da dodatno usklajevanje dnevnega reda z ministrom za kmetijstvo ni potrebno, saj se dnevni red seje oblikuje skupaj s predsednikom in sodelavci ministrstva. Člani sveta so pozvani, da morebitne dodatne predloge popravkov posredujejo na naslov sekretarke sveta do 10. aprila, nato bo pravna služba MKGP pregledala predloge sprememb. Posodobljen poslovnik se predloži v sprejem na naslednji seji sveta.

AD4 Pregled sklepov 44. in 45. seje Sveta za promocijo

Svet je pregledal sklepe 44. in 45. seje sveta. Vsi sklepi so bili realizirani.

AD5 Stanje na področju izvajanja promocije sektorja sadja in predvidene aktivnosti

Minister je uvodoma povedal, da želi, da se promocija izvaja brez večjih prekinitev. Ga. Župec je predstavila dosedanje izvedene aktivnosti v okviru sektorske promocijske kampanje sadja. Zaključen je 2. val kampanje, ki je potekal od 15. januarja do 20. februarja 2021 v vrednosti 61.000 €. Tretji val MKGP načrtuje od 1. maj do 15. junij 2021 v vrednosti 120.351,78 €. Četrti val se planira za jeseni 2021 v višini cca. 176.000 €.

Odredba o spremembi Odredbe o programu promocije sektorja sadja za obdobje 2018-2020 je objavljena. Pripravljajo se nove pravne podlage za drugo triletno promocijsko obdobje sektorja sadja.

G. Činkole iz Media publikum je podrobno predstavil rezultate 2. vala promocije sadja, ki so bili boljši od zastavljenih ciljev.

G. Jagodic je izrazil željo po izdelavi dodatnega promocijskega materiala za kmetovalce. Ga. Le Marechal je pojasnila, da se tovrstne aktivnosti ne morejo financirati iz sektorske promocije po ZPKŽP, drugih virov pa v letošnjem proračunu MKGP žal nima. MKGP bo do naslednje seje preveril stanje na tem področju. Ga. Jakuš je opozorila, da je treba pri promocijskih aktivnostih slediti zastavljenim ciljem, zapisanim v Strateškem načrtu promocije do leta 2024 in jih prilagajati potrebam sektorjev, ga. Le Marechal je povedala, da so cilji v strateškem načrtu ponekod postavljeni preveč ambiciozno, ter neusklajeni s sektorji in bo pri pisanju naslednjega potrebna večja pozornost.

Na vprašanje ge. Miličič kako se bodo promocijske aktivnosti vezane na nacionalno promocijsko kampanjo za sektor sadja povezovale z obeleževanjem mednarodnega leta sadja in zelenjave je ga. Le Marechal povedala, da ta del aktivnosti vodi SOJP na MKGP, ki bodo predstavljene na naslednji seji sveta

AD6 Stanje priprav na promocijo sektorja mesa

Ga. Videčnik je predstavila vsebino in okvir javnega razpisa za izbor izvajalca za nadgradnjo kreativne ideje in produkcijo dodatnih orodij za kampanjo mesa 2021 – 2023. Razpis je odprt do 06. 04.2021. Ocenjena vrednost JN je do 100.000 EUR (z vključenim DDV-jem). Kampanjo na MKGP načrtujemo v štirih časovnih obdobjih: jesen 2021, pomlad 2022, jesen 2022 in pomlad 2023.

Del orodij, vključno s TV spoti, je MKGP odkupil skupaj s prilagoditvami od izvajalca prve kampanje – Future DDB. Pripravlja se projektna naloga za medijski zakup za jesenski val kampanje v višini 340.000 EUR z DDV.

Ga. Skok je pozdravila pripravo kampanje, pri tem pa opozorila na problem nepreverjenega porekla mesa v segmentu HORECA in poudarila pomen promocije tudi v tem segmentu. Ga. Le Marechal je povedala, da ima splošna promocija sheme Izbrana kakovost izdelan tudi CGP za HORECA.

Ga. Ahčin je opozorila na pomanjkljivost informacijskega sistema VOLOS, kjer manjkajo informacije o številu uhlevljenih živali s certifikatom izbrana kakovost. Predlagala je, da se organizira poseben sestanek na temo izbrane kakovosti, saj se že pojavljajo težave pri zagotavljanju govedi označene z IK Slovenija, saj ni dovolj slovenskih telet. Ga. Kokolj Prošek je povedala, da je v okviru novega sistema, ki se trenutno prenaša v realno okolje, zahtevano poročanje o količinah certificiranih enot po shemah kakovosti enkrat letno.

AD7 Stanje priprav na promocijo sektorja mleka

Ga. Župec je predstavila stanje in opravljene aktivnosti na področju priprav na izvajanje sektorske promocije v sektorju mleka. Projektna naloga za nadgradnjo kreativne ideje in produkcije orodij je pripravljena. Financiranje je odvisno od sprotnega dotoka sredstev iz naslova prispevka. Pri sektorju mleko MKGP načrtuje tri medijske zakupe in sicer: 10. oktober – 20. november 2021, 10. april – 30. maj 2022, 10. marec – 30. april 2023. Del promocijskih orodij je odkupljen od Future DDB in delno prilagojen, vključno s TV spoti. Pri tem je poudarila, da v tej kampanji MKGP želi pokazati inovativne kmete. Podrobne vsebine bodo dorečene z izbranim izvajalcem na prvem sestanku.

Na predlog ge. Rupnik bo projektna naloga v dodaten pregled posredovana sektorskemu odboru, ki jo pregleda in poda morebitne dopolnitve in morda vključi še kakšno dodatno orodje.

AD8 Informacija o višini zbranih sredstev v sektorju sadja, mesa in mleka

Ga. Župec je predstavila stanje na področju zbranih sredstev iz naslova prispevka po ZPKŽP v sektorjih mleka, mesa in sadja. Na dan 15. 03. 2021 je bilo v sektorju mesa zbranih: 115.372,69 EUR, v sektorju mleka: 61.158,28 EUR, v sektorju sadja pa skupno (v obdobju od 01. 01. 2018 – 15. 03. 2021): 233.878,26 EUR. Del sredstev je vezan v že podpisanih pogodbah.

AD9 Stanje izvajanja splošne promocijske kampanje za EKO in izbrano kakovost

Ga. Bezeljak je predstavila stanje in opravljene aktivnosti na področju priprave promocijske kampanje za sheme kakovosti EKO in izbrana kakovost, ki se izvaja po Zakonu o kmetijstvu. Evropski javni razpis je bil objavljen dne 22. 2. 2021, in se je zaključil dne 24. 3. 2021, ko je bil rok za oddajo ponudb. Ocenjena vrednost z DDV: 120.852,00 EUR za »Izbrano kakovost« in 125.000,00 EUR za EKOLOŠKO hrano. Od teh sredstev je za medijski zakup namenjenih po 100.000,00 EUR bruto za vsako shemo, preostalo za produkcijo orodij. Kampanja se bo v medijih predvajala od 15. 05. do 30. 06. 2021. Kampanja bo potekala na kanalih: TV, TISK, SPLET in RADIO.

Razložila je, da splošna promocija izbrana kakovost ne bo posebej osredotočena v posamezni sektor, ampak splošno. Ekološka kampanja bo pod sloganom »Ekološko + lokalno = idealno«, ter bo vključevala napis »Naša super EKO hrana«.

Na vprašanje ge. Miklavič Lipušček glede vključitve trgovcev je ga. Bezeljak povedala, da je MKGP v navezavi s trgovinsko zbornico in manjšimi trgovci glede uporabe plakatov in letakov na prodajnih mestih, ki jih trenutno pripravlja MKGP v sodelovanju z EKO kmetovalci.

Ga. Jakuš je zanimalo, kakšna bodo ključna sporočila generične promocije, ki se bo izvajala v naslednjem triletnem obdobju tako za sadje, meso kot tudi mleko in kako se bo povezovala z drugimi promocijskimi aktivnostmi. Glede promocije EKO pa je menila, da je treba spodbujati predvsem pridelavo ekološke hrane, da jo bomo v zadostnih količinah lahko ponudili trgu.

G. Jagodic je omenil zemljevid lokalnih ponudnikov hrane na [www.nasasuperhrana.si](http://www.nasasuperhrana.si) kot pomemben kanal promocije posamičnih kmetij, ki pridelujejo hrano za trg. MKGP bo zato ponovno poslal gradiva in poziv kmetom, da se predstavijo na zemljevidu skupaj s certifikati za posamezne proizvode, kar bo obravnavano pod točko Razno.

AD10 Informacija o začetku delovanja nove aplikacije zavezancev za plačilo prispevka (EZPP)

Ga. Župec je podala informacijo o Elektronski evidenci zavezancev plačila prispevka za promocijo (EZPP), ki jo je MKGP začeli graditi skupaj z izvajalcem (RRC računalniške storitve d.o.o.) poleti 2018. Dne 18. januarja 2021 je bila aplikacija EZPP dokončno testirana in predana v uporabo zavezancem. Naložena je na spletno mesto gov.si, dostopna pa tudi preko [www.nasasuperhrana.si](http://www.nasasuperhrana.si).

Socialni partnerji so obveščeni, izdelana so navodila za uporabo, možna pa je tudi oddaja pooblastila za izpolnjevanje. V izdelavi je kratek predstavitveni video aplikacije EZPP za uporabnike.

AD11 Informacija o začetku delovanja Evidence shem kakovosti

Ga. Kokolj je podala informacijo o postopku priprave elektronske evidence shem kakovosti, ki bo zaživela v kratkem. V njej bo možno iskanje certifikatov po nosilcu, članu skupine, shemi kakovosti, proizvodu in kraju nosilca.

AD12 Prošnja za podatke o številu proizvajalcev, ki se bodo v posameznih sektorjih na novo certificirali za IK

Ga. Kokolj je povedala, da je v PRP treba planirati sredstva za povračilo stroškov certificiranja v shemah kakovosti – tudi v shemi izbrana kakovost. Predlagala je, da MKGP pozove sektorske odbore po ZPKŽP, da sporočijo okvirno oceno števila pridelovalcev in predelovalcev, ki se bodo v letih 2023 - 2029 na novo vključili v certificiranje za shemo »izbrana kakovost«.

Ga. Le Marechal je dodala, da naj se pridobi oceno interesa v sektorskih odborih za vstop novih sektorjev v sektorsko promocijo in s tem vstop v shemo kakovosti izbrana kakovost. Šele na podlagi prejetih podatkov sektorskih odborov bo možno okvirno oceniti finančna sredstva, ki jih je potrebno planirati za uspešno izvedbo ukrepa PRP, za povračilo stroškov certificiranja.

Pri tem je g. Jagodic predlagal, da MKGP izdela analizo izvedbe ukrepa PRP M3.1 za povračilo stroškov certificiranja za preteklo obdobje in ga predloži v informacijo svetu za promocijo na naslednji seji.

AD13 Razno

1. Ga. Videčnik je povedala, da so bili pred sejo sveta pozvani vsi sektorski odbori po zakonu o promociji, da sporočijo napredek in aktivnosti v zadnjih mesecih glede vstopa sektorjev v promocijo. Poleg treh sektorjev, ki so že v promociji (mleko, meso in sadje) je napredek viden v sektorju žita. Vloga za specifikacijo za IK je v usklajevanju. . Ga. Rupnik je dodatno pojasnila, da je GZS-ZKŽP posredovala pripombe k specifikaciji, ki gredo v smeri strokovne priprave specifikacije, da je potrebno gradivo dobro strokovno in terminološko pripraviti in ga uskladiti tudi s Trgovinsko zbornico Slovenije.
2. Ga. Jakuš je opozorila, da je potrebno začeti priprave na spremembo ZPKŽP. Svet je sklenil, da se do naslednje seje sveta pripravi načrt izvedbe spremembe ZPKŽP.
3. Na predlog GZS-ZKŽP je svet potrdil predlog menjave članice v sektorskem odboru za med. Namesto ge. Kalan Lubajnšek je svet imenoval ga. Ineso Globokar.
4. Ga. Videčnik je povedala, da bo MKGP obnovljen zemljevid ponudnikov lokalne hrane vključil v EKO kampanjo, zato pozivamo vse deležnike, da svoje člane spodbudijo, da se v čim večji meri predstavijo na zemljevidu. Člani so sklenili, da se posreduje dopis vsem institucijam (GZS-ZKŽP, ZZS, KGZS), da ga posredujejo svojim članom po svojih kanalih komuniciranja.

**Sklepi:**

1. Svet je ugotovil, da je sklepčen, prisotnih je sedem od osmih članov sveta.
2. Člani sveta so za predsednico sveta soglasno izvolili Alenko Marjetič Žnider.
3. Predsednica je za svojega namestnika imenovala g. Antona Jagodica.
4. MKGP bo institucije (KGZS, ZZS,GZS-ZKŽP) kmalu po seji sveta pozval, da predlagajo imena za člane sveta v nov 5-letni mandat.
5. Svet je potrdil predlagan dnevni red.
6. Svet je pregledal sklepe 44. in 45. seje sveta. Vsi sklepi so bili realizirani.
7. Svet se je seznanil s predlogi popravkov poslovnika.
8. Člani sveta lahko morebitne dodatne predloge popravkov poslovnika sveta posredujejo sekretarki sveta do 10. aprila 2021 na naslov stefi.videcnik@gov.si. MKGP nato izvede pravni pregled in uvrsti sprejem poslovnika na naslednjo sejo sveta.
9. Svet se je seznanil s stanjem na področju izvajanja promocije v sektorju sadja; drugi val kampanje 2018-2020, načrtovane aktivnosti, priprava odredbe 2018-2020 ter zakonodajnih podlag za obdobje 2021-2023.
10. MKGP do naslednje seje preveri stanje sredstev v proračunu na MKGP, ki bi se jih lahko namenilo za promocijski material za sadjarje, podobno, kot je bilo za EKO kmetije.
11. Svet se seznani z vsebino in okvirjem javnega naročila za nadgradnjo kreativne ideje in produkcijo orodij za kampanjo mesa 2021 – 2023, ter načrti za izvedbo JN za zakup medijskega prostora za prvi – jesenski val kampanje za sektor mesa.
12. Svet se seznani z vsebino in okvirjem javnega naročila za nadgradnjo kreativne ideje in produkcijo orodij za kampanjo mleka 2021 – 2023.
13. MKGP posreduje zadnjo verzijo projektne naloge sektorskemu odboru za mleko v pregled in morebitno dopolnitev.
14. Svet se je seznanil s stanjem zbranih sredstev iz naslova prispevka po ZPKŽP za namen izvajanja promocije, v sektorjih mleka, mesa in sadja.
15. Svet se je seznanil s stanjem priprav na izvedbo splošne promocije sheme kakovosti EKO in izbrana kakovost, ki bo potekala od 15. 05. do 30. 06. 2021.
16. MKGP posreduje vsem inštitucijam, predstavnicam deležnikov v svetu vabilo za kmetije, zadruge in živilskopredelovalna podjetja, da se predstavijo na zemljevidu lokalnih ponudnikov skupaj s certifikati za posamezne proizvode, katerega inštitucije ustrezno objavijo na svojih kanalih oziroma jih posredujejo svojim članom.
17. Svet se je seznanil z informacijo o začetku delovanja nove aplikacije EZPP – evidence zavezancev plačila prispevka.
18. Svet se je seznanil z informacijo o začetku delovanja Evidence shem kakovosti.
19. Svet se je seznanil z namero MKGP, da pozove sektorske odbore, da posredujejo oceno interesa za vstop v promocijo in ocenijo število tistih, ki bi v obdobju od 2023-2029 prosili za povračilo stroškov certificiranja iz PRP.
20. MKGP pripravi analizo ukrepa PRP M3.1 za povračilo stroškov certificiranja za preteklo obdobje in ga predloži na naslednjo sejo sveta za promocijo.
21. Svet se je seznanil s stanjem in napredkih v sektorskih odborih, od katerih je najbolj napredoval sektor žit.
22. MKGP do naslednje seje pripravi okvirni načrt izvedbe spremembe ZPKŽP.
23. Svet je potrdil predlog imenovanja gospe Anese Globokar v sektorski odbor za med namesto gospe Kalan Lubanjšek.
24. Naslednja seja sveta bo okvirno v 2. polovici junija 2021.

Zapisala:

mag. Štefi Videčnik,

sekretarka sveta za promocijo

 Alenka Marjetič Žnider

 predsednica sveta